Diari Oficial de la Generalitat Valenciana


Sumari del DOGV 7891, del 08-10-2016 (2016/7844)

DECRET 131/2016, de 7 d'octubre, del Consell, pel qual es crea la Distinció de la Generalitat al Mèrit Empresarial i Social.
----------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/10/07/131/dof/vci/html**

### Dades del document

Número de DOGV
:   7891

Data del DOGV
:   08-10-2016

Secció del DOGV
:   I. DISPOSICIONS GENERALS

Número del document
:   2016/7844


Data del document
:   07-10-2016

Organisme emissor
:   Presidència de la Generalitat

Tipus de document
:   Decret

Descriptors 

:   * legislació

DECRET 131/2016, de 7 d'octubre, del Consell, pel qual es crea la Distinció de la Generalitat al Mèrit Empresarial i Social. [2016/7844]  
PREÀMBUL  
  
Correspon als governs premiar projectes i trajectòries, individuals o col·lectives, que distribueixen beneficis a la societat i que són, per tant, motiu d'orgull compartit. Aquest és el sentit d'una comunitat política: sentir junts, tant pel que fa al patiment com a l'alegria.  
  
La Generalitat compta ja amb distincions i premis que reflecteixen aquest reconeixement en l'àmbit de la cultura, la solidaritat, la investigació científica, l'esport o el servei als interessos generals. Per a això es van crear en el seu moment l'Alta Distinció de la Generalitat, la Distinció de la Generalitat, la Distinció de la Generalitat al Mèrit Cultural, les medalles i plaques al Mèrit Esportiu i la Distinció de la Generalitat al Mèrit Científic, que al llarg dels anys han reconegut la dedicació, el talent i l'excel·lència.  
Això no obstant, quedava sense reconeixement el mèrit de totes aquelles persones i institucions que en l'àmbit empresarial, cooperatiu i social han contribuït al creixement econòmic intel·ligent, responsable i sostenible en la Comunitat Valenciana. Un desenvolupament intel·ligent, que aprofita les avantatges competitives i les oportunitats del nostre territori; responsable, perquè s'ocupa i preocupa de les persones, de l'economia real, no especulativa, amb la creació de més llocs de treball i de més qualitat; sostenible, perquè té vocació de permanència i durabilitat, sense malbaratar un patrimoni natural que no es pot hipotecar perquè pertany sempre a la següent generació.  
Per això s'entén procedent instituir, sota la denominació de Distinció de la Generalitat al Mèrit Empresarial i Social, el reconeixement dels projectes i les trajectòries professionals de persones o entitats que hagen contribuït al creixement econòmic de la Comunitat Valenciana, amb sensibilitat i intel·ligència mediambiental i social.  
  
En virtut d'això, a proposta del president de la Generalitat, i amb la deliberació prèvia del Consell, en la reunió del dia 7 d'octubre de 2016,  
  
  
DECRETE  
  
Article 1. Objecte  
És objecte d'aquest decret la creació de la Distinció de la Generalitat al Mèrit Empresarial i Social, la finalitat de la qual és el reconeixement dels mèrits, així com la labor i trajectòria, d'aquelles persones o entitats que han destacat pel seu treball, vocació o compromís amb el creixement intel·ligent, responsable i sostenible de la Comunitat Valenciana.  
  
Article 2. Requisits  
1. La Distinció de la Generalitat al Mèrit Empresarial i Social s'atorgarà a aquelles persones que tinguen la condició política de valencianes, o que, sense tindre-la, tinguen relació amb la Comunitat Valenciana o hi hagen desenvolupat la major part la seua labor.  
2. També s'atorgarà a aquelles entitats, tant públiques com privades, que tenint la seu a la Comunitat Valenciana o desenvolupant part de la seua activitat en ella, hagen destacat pel seu treball, vocació o compromís amb el creixement intel·ligent, responsable i sostenible de la Comunitat Valenciana  
  
Article 3. Atorgament  
1. La Distinció de la Generalitat al Mèrit Empresarial i Social s'atorgarà, a proposta de qui ocupe la Presidència de la Generalitat, mitjançant decret del Consell.  
2. La iniciativa del seu atorgament podrà partir de les persones titulars dels departaments que tinguen competències en matèria d'economia, turisme, agricultura, medi ambient, indústria, ocupació, innovació i responsabilitat social.  
Article 4. Lliurament  
El lliurament de la distinció s'efectuarà en l'acte públic institucional de celebració del Dia de la Comunitat Valenciana, el 9 d'octubre de cada any, tret que per causa justificada s'estime que s'haja d'efectuar en un altre diferent.  
  
Article 5. Acreditació i registre  
Per a acreditar l'atorgament de la distinció, es publicarà el decret de concessió en el Diari Oficial de la Comunitat Valenciana i s'inscriurà en el Llibre d'Honors i Distincions de la Generalitat.  
  
  
DISPOSICIÓ ADDICIONAL  
  
Única. Incidència econòmica en la dotació de despesa  
L'aplicació i desplegament d'aquest decret no podrà tindre cap incidència en la dotació dels capítols de despesa assignada a la Presidència de la Generalitat, i, en tot cas, haurà de ser atesa amb els seus mitjans personals i materials.  
  
  
DISPOSICIÓ FINAL  
  
Única. Entrada en vigor  
El present decret entrarà en vigor el mateix dia de la seua aprovació.  
  
València, 7 d'octubre de 2016  
  
El president de la Generalitat,  
XIMO PUIG I FERRER


Còpia Permalink ELI